En Brøndby-sejr i derbyet mod FC København og et FC Nordsjælland-mandskab, der buldrer videre var blandt højdepunkterne i fjerde spillerunde af Superligaen. På den individuelle front kom Andre Riel i gang for FC Helsingør, mens Emiliano Marcondes og Ernest Asante fortsatte de gode takter for FC Nordsælland. Trioen belønnes med en plads på Rundens Hold.

Her følger Rundens Hold i Superligaen for 4. spillerunde - sat op i en 4-4-2-opstilling:

Målmand: Jesse Joronen, AC Horsens (1)

AC Horsens ser ud til at have fundet en rigtig dygtig målmand i Jesse Joronen. Finnen har fået en fin start hos det østjyske tophold, og han leverede igen på et højt niveau i 1-0-sejren over Silkeborg IF. Jesse Joronen får pladsen lige for snuden af Sebastian Mielitz, der stod en god kamp for SønderjyskE mod AGF.

Højre back: Jesper Bøge, Hobro IK (1)

Der er ikke noget bedre end fodboldspillere, der virkelig fejrer deres scoringer, og alene måden, hvorpå Jesper Bøge jublede over sit mål til 2-0 mod Randers FC gør ham fortjent til en plads på Rundens Hold. Bøge får dog pladsen på højre back, fordi han var Hobro IK en god mand offensivt såvel som defensivt.

Central forsvarer: Benedikt Röcker, Brøndby IF (1)

At holde FC København fra chancer i 90 minutter er en stor bedrift af et forsvar, og det fortjener Brøndbys bagerste kæde stor anerkendelse for. Personificeringen var Benedikt Röcker, som kombinerede fornemt forsvarsspil med en herlig attitude. Man kan godt forstå, hvorfor tyskeren er blevet lidt en publikumsyndling på Vestegnen.

Central forsvarer: Kenneth Emil Petersen, OB (1)

Han har fået meget skældud for sin tid i OB, men den rutinerede midtstopper kan endnu. Søndag spillede han en god kamp i det centrale forsvar mod sin tidligere klub, AaB, og Kenneth Emil Petersen blev fortjent kåret som man of the match på stadion.

Venstre back: Svenn Crone, Brøndby IF (1)

Man må bare tage hatten af for Svenn Crone. Han bliver ved med at levere et fornemt stykke arbejde på den uvante position som venstre back, og man kan ikke lade være med at tænke på, hvor god han ville være, hvis han spillede på sin foretruke plads som højre back. Svenn Crone var få centimeter fra at blive matchvinder, men i stedet kunne han kalde sig ophavsmand til Simon Tibblings sejrsmål.

Højre midtbane: Ernest Asante, FC Nordsjælland (3)

Ernest Asante er pakken, der bliver ved med at give, og søndag var FCN-profilen igen på pletten med to scoringer. Som sådan spillede Asante ikke nogen stor kamp mod Lyngby, men det er bestemt også et udtryk for klasse at blive en dobbelt målscorer i en kamp, hvor man kunne have spillet en del bedre.

Central midtbane: Mathias Jensen, FC Nordsjælland (2)

Tænk, at man skulle sige det, men FC Nordsjælland savner overhovedet ikke Stanislav Lobotka. Det ser i hvert fald ikke sådan ud. Mathias Jensen har overtaget pladsen med en enorm autoritet, og søndag var han med til at nedlægge rivalerne fra Lyngby BK. Prikken over 'iet var et langskudsmål, og det er anden runde i træk, at Mathias Jensen brillerer på den front.

Central midtbane: Besar Halimi, Brøndby IF (2)

Brøndby IF ser ud til at have fundet guld i 3. Bundesligaen. Besar Halimi har fået en fantastisk start på tilværelsen på den københavnske Vestegn, og kan man dominere mod FC København, er det unægtelig noget af et kvalitetsstempel ud fra en dansk målestok. Og læg i øvrigt mærke til Halimis driblinger. De fås ikke meget mere sprøde i Superligaen. Der var mange gode midtbanepræstationer i denne runde, og SønderjyskE-duoen Marcel Rømer og Niki Zimling kunne også have fået en plads på Rundens Hold. Valget falder imidlertid på Halimi, fordi FCK alt andet end lige er en bedre modstander end AGF.

Venstre midtbane: Philip Zinckernagel, SønderjyskE (1)

Rigtig fin kamp af Philip Zinckernagel, der for alvor synes at have udviklet sig til en profil i Haderslev. Offensivspilleren havde et godt drev med bolden og kom i mange farlige situationer. Var meget involveret i offensiven og lykkedes med størstedelen af sine situationer - ikke mindst, da han scorede til slutresultatet 3-0.

Angriber: Emiliano Marcondes, FC Nordsjælland (2)

Emiliano Marcondes scorede, assisterede og trak et rødt kort. Det kan man kun kalde en ganske fin arbejdsdag, og angriberen har vist en stærk evne til at holde fokus på FC Nordsjælland og Superligaen, selv om der venter et skifte til Brentford FC lige rundt om hjørnet.

Angriber: Andre Riel, FC Helsingør (1)

Andre Riel scorede masser af mål for FC Helsingør i 1. division i sidste sæson, og søndag fik han også hul på bylden i Superligaen med to scoringer mod FC Midtjylland. Riel er en angriber med masser af fart i støvlerne og sikkerhed i afslutningerne, og han skal nok blive en mundfuld for forsvarsspillerne i den resterende del af sæsonen.

I parantes bemærket er antallet af gange, som spilleren er blevet udvalgt til Rundens Hold i denne sæson.